ก.ยุติธรรม โกอินเตอร์ ร่าง ก.ม.เอาผิด จนท.รัฐซ้อมทรมาน-อุ้มหาย
เมื่อเวลา 09.00 น. วันที่ 29 ธ.ค. ที่ห้องรับรองกระทรวงยุติธรรม ชั้น 2 อาคารราชบุรีดิเรกฤทธิ์ นางสาวปิติกาญจน์ สิทธิเดช อธิบดีกรมคุ้มครองสิทธิและเสรีภาพ เป็นประธานเปิดการประชุมเพื่อเผยแพร่ผลการดำเนินงานตามอนุสัญญาต่อต้านการทรมานและการประติบัติหรือการลงโทษอื่นที่โหดร้าย ไร้มนุษยธรรม หรือย่ำยีศักดิ์ศรี โดยมีกลุ่มเป้าหมายที่เป็นเจ้าหน้าที่บังคับใช้กฎหมาย โดยเฉพาะตำรวจและทหาร,นางสาวปิติกาญจน์ เปิดเผยว่า อนุสัญญาต่อต้านการทรมานฯ เป็นหนึ่งในสนธิสัญญาสิทธิมนุษยชนระหว่างประเทศ ซึ่งประเทศไทยได้เข้าเป็นภาคีตั้งแต่วันที่ 2 ตุลาคม 2550 ส่งผลให้อนุสัญญาฯ มีผลใช้บังคับกับประเทศไทยตั้งแต่วันที่ 1 พฤศจิกายน 2550 เป็นต้นมา โดยอนุสัญญาฯ มีวัตถุประสงค์สำคัญเพื่อขจัดการกระทำทรมาน หรือ การประติบัติ หรือ การลงโทษที่โหดร้าย ไร้มนุษยธรรม หรือย่ำยีศักดิ์ศรี ที่กระทำโดยเจ้าหน้าที่ของรัฐ ด้วยความมุ่งประสงค์เพื่อให้ได้มาซึ่งข้อมูล ข้อสนเทศ คำรับสารภาพ หรือบังคับให้กระทำการอื่นใด ซึ่งภายหลังจากเข้าเป็นภาคีอนุสัญญาต่อต้านการทรมานฯ ประเทศไทยในฐานะรัฐภาคีมีพันธกรณีทีจะต้องปฏิบัติตามพันธกรณีที่กำหนดไว้ในอนุสัญญาฯ เช่น การเผยแพร่หลักการและสาระสำคัญของอนุสัญญาฯ การจัดทำรายงานประเทศเสนอต่อคณะกรรมการสหประชาชาติประจำอนุสัญญาฯ และหนึ่งในพันธกรณีที่สำคัญของประเทศไทยในฐานะรัฐภาคี คือ การสร้างหลักประกันสิทธิตามอนุสัญญาฯ โดยการกำหนดกฎหมาย กฎ ระเบียบปฏิบัติ หรือนโยบายภายในประเทศให้สอดคล้องกับพันธกรณีตามอนุสัญญาฯ,อธิบดีกรมคุ้มครองสิทธิและเสรีภาพ กล่าวเพิ่มเติมว่า จากการดำเนินการที่ผ่านมาพบว่าในภาพรวมของการดำเนินการ หน่วยงานภาครัฐ มีความตื่นตัวในการปฏิบัติให้สอดคล้องกับอนุสัญญาฯ โดยหน่วยงานส่วนใหญ่ได้มีการจัดทำหนังสือเวียนเพื่อแจ้งให้เจ้าหน้าที่ที่ปฏิบัติงานรับทราบและมีแนวทางปฏิบัติที่ป้องกันไม่ให้มีการทรมาน หรือทารุณกรรมในทุกรูปแบบ รวมทั้งมีการกำหนดมาตรฐานของการดำเนินงาน โดยเฉพาะอย่างยิ่งด้านจริยธรรมในการปฏิบัติหน้าที่ไว้ เพื่อให้เจ้าหน้าที่ในทุกระดับคำนึงถึงการปฏิบัติตามหลักประกันสิทธิมนุษยชนด้วย นอกจากนี้ ในหลายหน่วยงาน เช่น กองทัพบก สำนักงานตำรวจแห่งชาติ ได้จัดให้มีวิชาสิทธิมนุษยชนในหลักสูตรที่ใช้อบรมพนักงานเจ้าหน้าที่ไว้ เพื่อให้เจ้าหน้าที่ได้รับทราบเป็นพื้นฐานของการปฏิบัติงาน,สำหรับเรื่องกฎหมายนั้น ที่ผ่านมา รัฐธรรมนูญแห่งราชอาณาจักรไทย และประมวลกฎหมายอาญาก็ได้มีหลักประกันสิทธิและเสรีภาพของประชาชนไว้อย่างชัดเจน อีกทั้งยังได้มีการปรับปรุงกฎหมายที่เกี่ยวข้องอีกหลายฉบับซึ่งล้วนเป็นประโยชน์ต่อการส่งเสริมให้เกิดการปฏิบัติตามพันธกรณีของอนุสัญญาฯ อย่างไรก็ตาม ปัญหาอุปสรรคในการปฏิบัติไปตามอนุสัญญาฯ ยังคงปรากฏอยู่ เช่น ผู้ปฏิบัติงานและเจ้าหน้าที่ที่เกี่ยวข้องบางส่วนจึงยังไม่มีความตระหนักรู้และความเข้าใจที่ถูกต้องในเรื่องการปฏิบัติตามอนุสัญญาฯ อย่างทั่วถึง ประกอบกับประเทศไทยยังไม่ได้มีการกำหนดความผิดเฉพาะฐานทรมาน หรือกำหนดให้การกระทำทรมานที่เข้าเงื่อนไขตามที่อนุสัญญาฯ เป็นความผิดเฉพาะตามกฎหมายอาญา อีกทั้งกระบวนการที่ใช้ดำเนินคดีกับผู้กระทำความผิดเกี่ยวกับการทรมานยังไม่ได้กำหนดไว้เป็นลักษณะเฉพาะ จึงทำให้ต้องเทียบเคียงกฎหมายไทยที่มีอยู่ ส่งผลให้ไม่มีหน่วยงานใดที่จัดเก็บข้อมูลเกี่ยวกับหลักฐานในการดำเนินการที่เกี่ยวกับการทรมานตามอนุสัญญาฯ ไว้อย่างเป็นระบบ รวมทั้งไม่มีกลไกดำเนินคดี ให้ความช่วยเหลือ และเยียวยาเหยื่อที่มีความเหมาะสมด้วยเหตุดังกล่าว กระทรวงยุติธรรม โดยกรมคุ้มครองสิทธิและเสรีภาพ ในฐานะหน่วยงานหลักรับผิดชอบอนุสัญญาฯ จึงได้ร่วมกับคณะนิติศาสตร์ มหาวิทยาลัยธรรมศาสตร์ และหน่วยงานที่เกี่ยวข้อง จัดทำ ร่างพระราชบัญญัติป้องกันและปราบปรามการทรมานและการกระทำให้สูญหาย พ.ศ.  ขึ้น โดยได้มีการประชุมร่วมกันหลายครั้ง และได้เสนอเข้าสู่การพิจารณาของคณะรัฐมนตรีแล้ว ซึ่งคณะรัฐมนตรีได้เห็นชอบในหลักการของร่างพระราชบัญญัติฯ แล้ว เมื่อวันที่ 24 พฤษภาคม 2559 และร่างพระราชบัญญัติฯ ได้เข้าสู่การพิจารณาของคณะกรรมการกฤษฎีกา (คณะพิเศษ) เรียบร้อยแล้ว,และล่าสุด เมื่อวันอังคารที่ผ่านมา (27 ธันวาคม 2559) คณะรัฐมนตรี ได้มีมติเห็นชอบร่างพระราชบัญญัติฯ ฉบับที่ผ่านการพิจารณาจากคณะกรรมการกฤษฎีกาแล้ว ซึ่งกระบวนการภายหลังจากนี้ ร่างพระราชบัญญัติฯ จะเข้าสู่การพิจารณาของสภานิติบัญญัติแห่งชาติตามกระบวนการเสนอกฎหมายต่อไป ซึ่งกฎหมายฉบับนี้เป็นหนึ่งในกฎหมายที่รัฐบาลให้ความสำคัญเป็นอย่างยิ่ง.
กรมคุ้มครองสิทธิและเสรีภาพ เผยแพร่หลักการสาระสำคัญและผลการดำเนินงานตามอนุสัญญาต่อต้านการทรมานและการประติบัติหรือการลงโทษอื่นที่โหดร้าย ไร้มนุษยธรรม หรือย่ำยีศักดิ์ศรีกับเจ้าหน้าที่บังคับใช้กฎหมาย
กรมคุ้มครองสิทธิฯ,กระทรวงยุติธรรม,เจ้าหน้าที่รัฐ,ซ้อมทรมาน,อุ้มหาย